Grænlendingar ráða nú tíma sínum sjálfir, samkvæmt samkomulagi danskra og grænlenskra yfirvalda.
Fulltrúar stjórnvalda í Nuuk og Kaupmannahöfn skrifuðu í gær undir samning um að færa málaflokkinn Ákvörðun tímans á Grænlandi í hendur grænlensku landstjórnarinnar. Í fréttatilkynningu landstjórnarinnar segir formaður hennar, Múte Bourup Egede, Grænlendinga hlakka til þess að ákvarða vetrar- og sumartíma og skilgreiningu tímabelta á [sínu] eigin landsþingi í haust. Og í grænlensku atvinnulífi hlakka menn líka til þess, segir í frétt grænlenska ríkisútvarpsins KNR, að geta átt fleiri sameiginlegar vökustundir með viðskiptavinum á þeim Evrópumörkuðum sem Grænland skiptir mest við. Eins og er skiptist Grænland í þrjú tímabelti. Í höfuðstaðnum Nuuk er klukkan þremur tímum á eftir Greenwich-tíma (og íslensku klukkunni) á vetrum, en tveimur að sumri. Þetta þýðir meðal annars að á grænlensku hádegi eru flestar stofnanir og skrifstofur í Danmörku að loka. Fimm tímum munar á Vestur-Grænlandi og Danmörku, en tveimur á Austur-Grænlandi.